Hvernig varð fyrsta genið til ? Hefði það getað komið utan úr geimnum ? Þetta er ein af mörgum spurningum um upphaf lífs á jörðinni sem ekki er hægt að svara með neinni vissu . Nú á dögum eru gen allra eiginlegra lífvera gerð úr kjarnsýrunni DNA en kjarnsýran RNA er erfðaefni ákveðinna veira . Margt bendir til þess að í þróunarsögu lífsins hafi RNA komið til sögunnar á undan DNA og reyndar líka á undan prótínum sem eru ómissandi í öllum nútímalífverum sem hvatar efnahvarfa og sem byggingarefni . Sannað er að RNA sameindir geta gegnt hlutverki efnahvata og meðal annars hvatað eftirmyndun kjarnsýrusameinda . Því er hugsanlegt að árla í þróunarsögu lífsins hafi verið til " RNA-lífverur " sem höfðu RNA bæði fyrir erfðaefni og hvata nauðsynlegra efnahvarfa . RNA-gen þessara lífvera hafa , ólíkt genum nútímalífvera , verið hvort tveggja í senn , erfðaefni og starfssameindir . Menn greinir á um hve margbrotnar slíkar lífverur hafi getað verið . Ýmislegt í skipulagi og starfsemi nútímafrumna bendir eindregið til þess að hlutverk RNA hafi eitt sinn verið enn mikilvægara en það er nú . Til dæmis sannaðist á þessu ári ( 2000 ) að það er RNA en ekki prótín sem hvatar tengingu amínósýra í keðjur þegar prótín eru smíðuð á ríbósómum í umfrymi frumna . Þetta gæti verið leif frá þeim tíma þegar " RNA-lífverur " komust fyrst upp á lag með að smíða prótín . Það er hins vegar ljóst að prótín eru almennt miklu hentugri og fjölhæfari hvatar en RNA og hafa fljótlega tekið að mestu leyti við hvötunarhlutverkinu af RNA-sameindunum . Aðeins örfáir RNA-hvatar ( ríbósóm ) eru þekktir . Loks hefur DNA tekið við af RNA sem erfðaefni lífvera . Allt þetta hefur að líkindum verið um garð gengið fyrir meira en 3500 milljónum ára . En var RNA allra fyrsta erfðaefnið ? Var fyrsta genið RNA-gen ? Það er ekki útilokað en mörgum þykir það ólíklegt . Vandinn er sá að RNA-sameindir eru mjög óstöðugar í vatnslausn og ólíklegt er að þær hafi myndast sjálfkrafa og safnast fyrir á frumjörð . Menn hafa velt því fyrir sér hvort einhver önnur og stöðugri stórsameind hafi getað verið undanfari RNA sem erfðaefni , en ekkert samkomulag er um líklega sameind í það hlutverk . Loks má geta þess að sumir sérfræðingar á þessu sviði halda því fram að fyrstu vísarnir að lífverum jarðar hafi ekki haft gen heldur hafi þróast með þeim margbrotin ferli efnahvarfa og hafi fyrsta genið , ef til vill RNA-gen , verið eins konar afurð þeirra . Það hafi þá frá upphafi verið í " vernduðu umhverfi " . Sá sem þetta skrifar vill einfaldleikans vegna gera ráð fyrir að fyrsta genið hafi verið kjarnsýrugen . Í raun ríkir þó alger óvissa um þetta . Það er alls ekki ómögulegt að fyrstu lífverur jarðar hafi komið utan úr geimnum , til dæmis frá Mars . Hins vegar verður að teljast útilokað að einstök gen hafi borist utan úr geimnum og kveikt líf á jörðinni .